आप विश्व के बारे में कितना जानते हैं। ज्यादा से ज्यादा सभी महाद्वीपों के नाम जानते होंगे। मानचित्र और ग्लोब पर महाद्वीपों की लाकेशन पता होगी। क्या सभी महाद्वीपों के देश के नाम आपको याद हैं। उनकी सही लाकेशन, मानचित्र पर बता पाएंगे। आपमें से ज्यादातर का जवाब होगा 'नहीं'। कुछ को ये असंभव भी लग रहा होगा। लेकिन, रोहतक के सेक्टर-14 निवासी, ग्लोब ब्वाय अादित्य राज पन्नू के लिए यह काम चुटकियों का है।
छठी कक्षा के छात्र आदित्य को न सिर्फ सभी महाद्वीपों बल्कि उनके देशों के नाम भी याद है। मानचित्र पर इन देशों की लाकेशन भी आदित्य सेकंड में बता देते हैं। भौगोलिक रेखाओं और पड़ोसी देशों की समझ भी विकसित कर ली है। आदित्य के पिता विक्रम पन्नू ने बताया कि सैटेरा वेबसाइट (भूगोल को समर्पित वेबसाइट) के आनलाइन मैप क्विज में विश्व के टाप-टेन प्रतिभागियों में बेटा जगह बना चुका है। पिता का दावा है कि इतनी कम उम्र में विश्व के मानचित्र की इतनी सही जानकारी वाले किसी और व्यक्ति की जानकारी गूगल पर भी नहीं मिली।
राजधानी की लाकेश याद कर रहे आदित्य
आदित्य के पिता विक्रम ने बताया कि बेटा अब प्रत्येक देश की राजधानी के नाम व मानचित्र पर लाकेशन याद कर रहा है। वह इस पर काम शुरू कर चुका है। पिता ने बताया कि उन्होंने आदित्य को किसी प्रकार का लक्ष्य नहीं दिया है। वह खुद ही विश्व के बारे में जानना चाहता है। सैटेरा वेबसाइट या एप पर मानचित्र की समझ विकसित करने पर भी उसकी खुद की मेहनत है। पढ़ाई में अपने बेटे की मदद मां निशा करती हैं।